Eamon Ryan

Is iar-cheannaire ar an gComhaontas Glas é Éamon Ó Riain nó Eamon Ryan (a rugadh ar an 28 Iúil 1963). 

Ba Theachta Dála é ar son Bhaile Átha Cliath Theas idir 2002 agus 2011, agus ba é an tAire Cumarsáide, Fuinnimh agus Acmhainní Nádúrtha é idir 2007 agus 2011. Bhí sé ina Theachta Dála, ar son Chuan Bhaile Átha Cliath Theas, ó Olltoghchán 2016, agus ina aire rialtais (ina Aire Comhshaoil, Aeráide, Cumarsáide agus Iompair) idir 2020-2024. Bhí sé ar dhuine de thriúr ceannairí an Chomhrialtais in éineacht leis an Taoiseach Simon Harris ó Fhine Gael agus an Tánaiste Micheál Martin ó Fhianna Fáil.clé|mion|2015clé|mion|2022
clé|mion|2024

 Gairm 

Rugadh Ryan i mBaile Átha Cliath agus tógadh é i nDún Droma agus i mBaile an Mhuilinn. Oileadh é i gColáiste Gonzaga i ndeisceart Bhaile Átha Cliath ar dtús agus d'fhreastail sé ar an ollscoil i UCD, áit ar bhain sé céim amach sa tráchtáil. Mhaígh sé féin gur fhás a shuim i gcúrsaí glasa tar éis dó cúrsa éiceolaíochta a dhéanamh don Mheánteist.A Journey to Change: 25 Years of the Green Party in Irish Politics, le Dan Boyle (2006) lth. 83 ISBN 1-84588-559-7 

Comhthoghadh Ryan ar dtús ar Chomhairle Cathrach Bhaile Átha Cliath, nuair a d'éirigh John Gormley as a shuíochán siúd, tar éis dó a bheith tofa chun na Dála. Atoghadh Ó Riain sna toghcháin áitiúla i 1999 agus d'éirigh leis suíochán Dála a bhuachaint sa chéad olltoghchán eile sa bhliain 2002, nuair a mhéadaigh líon na nGlasach sa Dáil faoi thrí. 

Sa bhliain 2007, ceapadh Ryan mar Aire ar An Roinn Cumarsáide, Fuinnimh agus Acmhainní Nádúrtha. Chaill sé féin agus a chomhghleacaithe go léir a suíocháin san olltoghchán in 2011. 

 Ceannaire ar an gComhaontas Glas 
Cé gur chaill sé a shuíochán Dála i 2011, chuaigh Ryan san iomaíocht do cheannaireacht an Chomhaontais Ghlais in éineacht le beirt eile, mar atá, an Cllr. Malcolm Noonan agus Phil Kearney, tar éis do John Gormley éirí as an bpost. Fógraíodh go raibh an bua ag an Rianach ar 27 Bealtaine 2011 tar éis do bhaill an pháirtí vótáil sa toghchán tríd an bpost. 

Toghadh Ryan arís mar TD in 2016.

D'éirigh sé as mar cheannaire an Chomhaontais Ghlais ar an 18 Meitheamh 2024 (agus in aois 60 bliain dó). Thug sé le fios freisin nach mbeadh sé ina iarrthóir sa chéad olltoghchán eile. 

Dúirt Ryan nach iad drochthorthaí an pháirtí sna toghcháin áitiúla agus Eorpacha i mí an Mheithimh 2024 a spreag a chinneadh chun éirí as (chaill an Comhaontas Glas 26 suíochán sna toghcháin áitiúla chomh maith leis an dá shuíochán a bhí acu i bParlaimint na hEorpa). 

Dúirt sé go raibh sé ag éirí as mar cheannaire de ghrá an cúram a fhágáil ag an gcéad ghlúin eile agus go raibh sé mórtasach as a bhfuil déanta ag an gComhaontas Glas idir 2020-2024. Luaigh sé na táillí laghdaithe ar an gcóras iompair poiblí, na creidmheasanna fuinnimh, agus an dlí athchóirithe dúlra. Cháin sé na hionsaithe eagraithe a rinneadh ar na Glasaigh ar na meáin shóisialta, agus na hionsaithe pearsanta air féin agus fiú ar a athair, ar shlí na fírinne.

 Pearsanta 
Bhí sé i mbun dhá ghnó rothaíochta sular toghadh é chun na Dála, mar atá, Irish Cycling Safaris agus Belfield Bike Shop. Tá sé pósta leis an scríbhneoir Victoria White agus tá ceathrar clainne orthu.  Tá riachtanais speisialta ag duine dá chlann mhac. Tá cónaí orthu i gCluain Sceach.

 Féach freisin 
 Polaiteoirí i gCuan Bhaile Átha Cliath Theas 
 Cuan Bhaile Átha Cliath Theas

 Tagairtí 

Catagóir:Cuan Bhaile Átha Cliath Theas (Dáilcheantar)  
Catagóir:Polaiteoirí as Baile Átha Cliath

 Naisc Sheachtracha 

 Suíomh gréasáin Éamon Ó Riain 
 Próifíl Éamon Ó Riain ar shuíomh gréasáin an Chomhaontais Ghlais 
 Stair thoghchánaíochta Éamon Ó Riain 

Catagóir:Daoine a rugadh i 1963
Catagóir:Daoine beo
Catagóir:Airí Rialtais na hÉireann
Catagóir:Alumni COBÁC
Catagóir:Baill an Chomhaontais Ghlais
Catagóir:Baill den 29ú Dáil
Catagóir:Baill den 30ú Dáil
Catagóir:Baill den 32ú Dáil
Catagóir:Fir